Lletres Asturianes asoleya trabayos científicos orixinales que tengan como oxetu del so estudiu la llingua y la lliteratura asturianes, entendíes nun sen ampliu y na so rellación col ámbitu hispánicu y románicu. Del mesmu mou, amiesta tamién otros trabayos de calter antropolóxicu, pedagóxicu y sociollinguísticu, enfotaos toos ellos na meyora de la conocencia, la problemática y la normalización de la llingua asturiana. Los conteníos de los artículos son responsabilidá dafechu de los sos autores.
#000000
L’Academia nun ta obligada a volver los orixinales que nun s’asoleyen. Les aportaciones científiques qu’acueya la revista han ser xulgaes, necesariamente, por evaluadores esternos ayenos al Conseyu de Redaición col procesu denomáu «doble ciegu».
#000001
Esta revista apurre los sos conteníos n’accesu abiertu inmediatu y a testu completu, baxo’l principiu de que poner al llibre algame los resultaos de la investigación repercute nun mayor intercambéu del conocimientu a nivel global.
#000002
Lletres Asturianes ta indizada en:
#000003
La revisión por espertos pal espublizamientu d’un artículu na revista Lletres Asturianes ye un elementu cimeru nel desendolque d’una rede coherente y respetada del conocimientu. Ye un reflexu direutu de la calidá del trabayu y de les instituciones que lu sofiten. Los artículos revisaos por pares enconten y encadarmen el métodu científicu. Poro, ye importante ponese d’alcuerdu sobre les normes de comportamientu éticu que s’esperen de toles partes comprometíes nel procesu d’espublizamientu: l’autor/ora, la revista, los revisores y la sociedá.
#000017
L’Academia de la Llingua Asturiana, como editora de la revista Lletres Asturianes, con revisión por pares, métodu doble ciegu, asume’l so deber de tutela en toles etapes de la publicación y asoleya’l so compromisu cola comunidá científica, dando seguranza de la ética y la calidá de los artículos espublizaos. Como puntu de referencia, la revista Lletres Asturianes usa’l Códigu de Conducta y Bones Práutiques pa les revistes científiques, definíu pa los editores pol Comité d’Ética de Publicaciones (COPE) ya igualmente failo acordies colos encamientos y polítiques de la comunidá científica internacional.
#000018
Los plantegamientos arrémente engañosos o inexautos constitúin un comportamientu inaceutable por non éticu.Les reseñes y les publicaciones d’artículos profesionales tamién tienen de ser lo más ciertes y oxetives posible y los trabayos d’opinión editorial han identificase claramente como talos.
#000019
La revista pue solicitar a los autores que se-y apurran los datos en bruto rellacionaos col trabayu oxetu d’evaluación y estos, al empar, tán obligaos a caltener los datos per un tiempu razonable llueu del asoleyamientu.
#000020
Los autores tienen qu’asegurar que los trabayos son orixinales dafechu. Asina mesmo, habrán conseñar de mou afayadizu la procedencia de les idees o frases tomaes vierbu a vierbu d’otros trabayos yá espublizaos, acordies colo que s’indica nes normes de presentación d’artículos de la revista. El plaxu pue acoyer formes estremaes, dende facer pasar l’artículu d’otru por propiu a copiar o parafrasiar partes bultables d’un documentu (ensin referencia d’autoría dala) p’atribuyise los resultaos de les investigaciones feches por otres persones. El plaxu en toles sos formes constitúi una conducta editorial non ética y ye inaceutable.
#000021
Un autor/ora nun ha d’espublizar, en xeneral, los trabayos que describen esencialmente la mesma investigación en más d’una revista o publicación primaria. La presentación del mesmu trabayu a más d’una revista ye, al empar, un comportamientu inaceutable por non éticu.
#000023
Referenciaráse siempres de mou afayadizu’l trabayu d’otros. Los autores citarán les publicaciones que foron influyentes nel determín de la naturaleza del trabayu presentáu.La información que s’algama de forma privada, como pue ser na conversación, correspondencia o discusión con terceros, nun s’usará ensin permisu escritu esplícitu de la fonte. La información que s’algama al traviés de servicios confidenciales, como la revisión d’orixinales o solicitúes de subvención, nun s’emplegará ensin el permisu esplícitu y per escrito del autor/ora de la obra venceyada a estos servicios.
#000024
L’autoría llendaráse a aquelles persones que fixeron una contribución significativa a la conceición, diseñu, execución o interpretación del trabayu. Toles persones que fixeron contribuciones significatives tendrán qu’apaecer como coautores. Nel casu de qu’otros participaren en ciertos aspeutos básicos del artículu tienen que ser reconocíos o figurar como collaboradores. L’autor/ora responsable del artículu énte la revista tien que garantizar que tolos coautores tean incluyíos nel artículu y que toos ellos vieren y dieren el preste a la versión final del documentu y alcordaren la so presentación pal asoleyamientu.
#000025
Tolos autores han espeyar nos sos artículos cualquier conflictu d’interés que pudiere influyir nos resultaos o interpretación del artículu. Nel so casu, indicaránse toles fontes de financiamientu algamaes pal estudiu. Los posibles conflictos d’intereses tienen que se facer públicos nes etapes primeres del procesu d’espublizamientu.
#000026
Errores importantes en trabayos asoleyaos
#000027
Cuando un autor/ora descubre un error o una inexautitú bultable nel so artículu espublizáu, ye obligación de so notificalo darréu a la Direición de la revista o la editorial y collaborar con ella col envís de correxir l’enquivocu del artículu. Si la Direición o la editorial tuvieren conocencia pente medies d’una tercer persona de qu’una obra publicada caltién un error importante, ye obligación del autor/ora iguar l’artículu o ufrir datos a la revista pa la correición del documentu orixinal.
#000028
Contribución a les decisiones editoriales
#000029
La revisión por pares ayuda a los responsables de la revista na toma de determín editorial. Esti procesu de revisión tamién ayuda al autor/ora a meyorar l’artículu. La revisión por pares ye un componente esencial de la comunicación académica formal y diz col rigor del métodu científicu.
#000030
Cualquier revisor/ora escoyíu que nun se sienta cualificáu pa revisar el manuscritu unviáu, o sepa que nun va poder cumplir los plazos, pondrálo en conocencia de la Direición de la revista y dexará’l procesu de revisión.
#000031
Tolos trabayos que se reciben pa la so revisión han tratase como documentos confidenciales. Nun puen nin comentase nin amosase, a nun ser con autorización espresa de la Direición de la revista.
#000032
Les revisiones han facese de mou oxetivu. La crítica personal al autor/ora nun ye pertinente. Los evaluadores espresarán los sos puntos de vista de mou claru y motiváu.
#000033
La información privilexada o les idees algamaes per aciu de la revisión han ser confidenciales y nun podrán emplegase pa llograr ventayes personales. Los revisores nun puen evaluar trabayos colos que caltengan conflictos d’intereses que resulten de les rellaciones o conexones competitives, de collaboración o d’otra mena con dalgún de los autores, empreses o instituciones rellacionaes colos trabayos sometíos a evaluación.
#000035
La Direición de la revista Lletres Asturianes ye responsable de tomar determín sobre qué artículos unviaos a la revista y revisaos por pares tienen que s’asoleyar. La validación del artículu en cuestión y la so importancia pa los investigadores y los llectores ha empobinar siempres el determín tomáu pol o pola responsable de la revista. El Direutor/ora siguirá les polítiques del Conseyu de Redaición de la revista acordies colos requisitos vixentes en materia de llevantos, violación de derechos d’autor y plaxu.
#000036
La revista dará seguranza de que los testos orixinales serán evaluaos con criterios oxetivos y científicos ya intelectuales, refugando cualquier otra consideración que cinque a la raza, xéneru, orientación sexual, creyencies relixoses, aniciu étnicu, nacionalidá o ideoloxía política de los autores.
#000037
La Direición de la revista nun revelará información nenguna sobre un testu orixinal unviáu a naide más qu’a los autores y a los revisores o posibles revisores.
#000038
Procesu de revisión por pares, doble ciegu, pal espublizamientu d’artículos
#000041
Según se conseña nes normes de presentación de trabayos de la revista, los trabayos evaluaránlos anónimamente dos revisores esternos. Si fore necesario, unviaránse a un tercer revisor/ora. N’última instancia, sedrá la Direición de la revista la que decida sobre’l so espublizamientu.
#000042
Caún de los evaluadores fadrá un informe motiváu qu’especifique les razones pa l’aceutación, igua o refuga del orixinal que se somete a la so consideranza, acordies coles pautes del formulariu de revisión de la revista. En tol procesu daráse seguranza del anonimatu tanto de los autores como de los evaluadores.
#000043
El tiempu mediu trescurríu dende l’unviu del orixinal hasta la comunicación al autor/ora del resultáu de la evaluación nun pasará de 4 meses, sacantes circunstancies imprevistes.
#000044
Los criterios básicos d’evaluación sedrán los que vienen darréu:
#000045
2.- Grau d’orixinalidá y relevancia científica de la contribución (tema, métodu, datos, resultaos, etc.).
#000047
3.- Valir científicu y metodolóxicu.
#000048
4.- Usu de bibliografía actualizada.
#000049
5.- Organización de los conteníos y bon usu llingüísticu.
#000050
7.- Conveniencia del artículu en rellación cola llingua y la lliteratura asturianes entendíes nel sen más ampliu posible.
#000052
Lletres Asturianes ye’l Boletín de l’Academia de la Llingua Asturiana dende 1982. Nel añu 2011 entama’l procesu de dixitalización de los 104 númberos yá imprentaos y la doble edición (electrónica y en papel) a partir del 105. El númberu 122, de marzu de 2020, ye’l primeru asoleyáu namás en formatu dixital, quedando desaniciáu l’encontu físicu tradicional nun apueste pola ecoloxía, l’aforru y l’accesu llibre a les obres científiques que Lletres Asturianes recueye.
#000055
Lletres Asturianes publícase cada seis meses (marzu y ochobre).
#000103